  Туспуктэм: Майя Бывальцева Майя Бывальцева 6-тӥ южтолэзе Ижкарын Калыкъёслэн эшъяськон юратзы удмурт но бигер кылъёсты ас коже дышетон книгаосын тодматон ортчиз. Пумиськонэ асдышетосъёсты кылдытӥсьёс вуизы. «Мон ачим: самоучитель удмуртского языка» но «Татарский язык с нуля: самоучитель для начинающих» книгаос (12+) Татарстанын потӥзы. Соосты Кузонысь тодосъя центрын ужасьёс дасязы. Кызьы вераз тодосъя центрысь гуманитарной анализъя но когнитивной кылосбуръя лабораторилэн кивалтӥсез, кылосбур тодосъя доктор Алексей Арзамазов, кылем арын Татарстанлэн азьмуртэныз пумиськон дыръя йӧскалык кылъёсын югдур сярысь вераськон ӝутскиз. « Жаляса верано, милям кылъёсмы – удмурт кыл но, мукет кылъёс но: пор, чуваш, бигер кыл но – пумен-пумен вераськисьёсты ышто, вераны луэ. Вот со пумысен ми сыӵе огъя малпанэ вуим, та кылъёсмыя самоучительёс гожтыны, кылдытыны кулэ шуыса » Алексей Арзамазов, удмурт кылъя асдышетосэз кылыдтӥсь Солэн верамезъя, удмурт кылъя та выллем книгаос туж ӧжыт, нош дышетыны мылкыд карисьёс туж трос. « Мон сыӵе адямиосын трос гинэ пумиськи, соослэн мылкыдзы туж бадӟым. Бурдъяськыса, та ужлэсь кулэлыксэ ӟеч валаса, гожтӥ удмурт кылъя самоучитель. Нырысь ик, мылкылды вал, адямиос вераськыны мед быгатозы шуыса. Кыл – со нырысь ик вераськон. Жаляса верано, милям удмурт кылъя самоучительёс, учебникъёс ӧзгес дышетэ адямиез вераськыны. Вот мон ас азям сыӵе ужпумез пуктӥ: адямиос, тани та книгаме уже кутыса, мед быгатозы вераськыны удмурт кылын » Алексей Арзамазов, удмурт кылъя асдышетосэз кылыдтӥсь Книгаын Алексей Арзамазов удмурт кылъя гармматикалэсь аспӧртмэлыксэ капчи кылъёсын валэктыны тыршиз, инъетсэ возьматӥз. Собере адямиос асьсэос, мукет литератураез кутыса, мед быгатозы тодон-валанзэс паськытгес карыны, пусйиз тодосчи. Бигер кылъя асдышетосэз Кузонысь тодосъя центрысь гуманитарной анализъя но когнитивной кылосбуръя лабораториын ужась Максим Кузнецов гожтӥз. « Мон трос пӧртэм мукет учебникъёсты учкылӥ, лыдӟылӥ, «Ана теле» онлйн-школаен но выри – со туж умой ресурс Татарстанын лэсьтэмын. Ачим но 2016-тӥ арын бигер кылъя курсъёсы ми дорын, Санкт-Петербургын, ветлыны кутски. Та курсъёсын мон валай, таӵе книга туж кулэ шуыса. Соку ик, 2016-тӥ арын, гожтыны кутски » Максим Кузнецов, бигер кылъя асдышетосэз кылдытӥсь Максим Кузнецовлэн кылъёсызъя, солэсь асдышетоссэ пыр-поч лыдӟыса, пыр-поч ужаса, бигер кылыны вераськыны кутскыны 4 толэзьскын луоно.  Нялтас вераса, кыкез ик авторъёс  удмурт но, бигер но кылъёсты быдэ вуыса дышетэмын. Кыкез ик книгаос 1 сюрслэсь трос экземплярен поттэмын. Со сяна, бигер элькунысь книгапоттоннилэн сайтаз соослэн электрон версиоссы вань. Алексей Арзамазовлэн верамезъя, таяз арын чуваш но пор кылъёсъя асдышетосъёс поттозы.  Тодэ вайытом, Удмуртиын «Удмурт кылын шонер гожъяськонъя кыллюкам (Шонер гожъяськонъя правилоосын)» кыллюкам потӥз.  Тегъёс: Ижкар удмурткыл книгаос  